ΚΑΝΟΝΙΣΜΟΣ (ΕΟΚ) αριθ. 1948/92 ΤΟΥ ΣΥΜΒΟΥΛΙΟΥ της 13ης Ιουλίου 1992 για την κατάργηση του κανονισμού (ΕΟΚ) αριθ. 2464/77 για την επιβολή ειδικού δασμού στις εισαγωγές ορισμένων περικοχλίων από σίδηρο ή χάλυβα καταγωγής Ταϊβάν

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2464/77 (1),

τον κανονισμό (ΕΟΚ) αριθ. 2423/88 της 11ης Ιουλίου 1988 για την προστασία κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (2), και ιδίως το άρθρο 14,

την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής, όπως προβλέπει ο παραπάνω κανονισμός,

Εκτιμώντας:

Α. Προηγούμενη διαδικασία

(1) Στις 7 Νοεμβρίου 1977, το Συμβούλιο, με τον κανονισμό (ΕΟΚ) αριθ. 2464/77, επέβαλε ειδικό δασμό στις εισαγωγές ορισμένων περικοχλίων από σίδηρο ή χάλυβα καταγωγής Ταϊβάν. Το άρθρο 2 του εν λόγω κανονισμού αναφέρει ότι το άρθρο 18 του κανονισμού (ΕΟΚ) αριθ. 459/68, που παρέχει τη δυνατότητα επανεξέτασης των μέτρων αντιντάμπινγκ, εφαρμόζεται κατ' αναλογία, στα ειδικά μέτρα αντιντάμπινγκ.

Οι διαδοχικοί κανονισμοί για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων προέβλεπαν ότι οποιαδήποτε αναφορά σε κανονισμούς που έχουν παλαιότερα καταργηθεί ερμηνεύεται ως αναφορά στον ισχύοντα κανονισμό. Συνεπώς, η αναφορά στο άρθρο 18 του κανονισμού (ΕΟΚ) αριθ. 459/68, ερμηνεύεται ως αναφορά στο άρθρο 14 του κανονισμού (ΕΟΚ) αριθ. 2423/88 που ισχύει επί του παρόντος.

(2) Με ανακοίνωση στην Επίσημη Εφημερίδα των Ευρωπαϊκών Κοινοτήτων (3), άνοιξε η διαδικασία επανεξέτασης του κανονισμού (ΕΟΚ) αριθ. 2464/77 το 1982, μετά από αίτηση του κοινοτικού κλάδου παραγωγής, με την αιτιολογία ότι ο δασμός δεν επαρκούσε για να εξουδετερωθεί η ζημία που προέρχεται από τις εν λόγω εισαγωγές. Αυτή η επανεξέταση κατέληξε, με βάση τα συμπεράσματα της έρευνας, στην επιβεβαίωση του επιπέδου του δασμού.

Β. Επανεξέταση

(3) Το Φεβρουάριο 1992, λόγω της μακράς περιόδου που μεσολάβησε από την επανεξέταση του 1982, η Επιτροπή θεώρησε ότι δικαιολογείτο η επανεξέταση των σχετικών ειδικών μέτρων ώστε να διερευνηθεί κατά πόσον είναι σκόπιμο να εξακολουθεί να ισχύει ο δασμός. Η Επιτροπή προέβη, συνεπώς, σε ανακοίνωση στην Επίσημη Εφημερίδα των Ευρωπαϊκών Κοινοτήτων (4) για την έναρξη επανεξέτασης των ειδικών μέτρων που εφαρμόζονται στις εισαγωγές ορισμένων περικοχλίων από σίδηρο ή χάλυβα καταγωγής Ταϊβάν.

(4) Η Επιτροπή ενημέρωσε επίσημα τα ενδιαφερόμενα μέρη και τους έδωσε την ευκαιρία να γνωστοποιήσουν γραπτά τις απόψεις τους και να γίνουν δεκτά σε ακρόαση.

Γ. Υπό εξέταση προϊόν

(5) Τα υπό εξέταση προϊόντα είναι:

- περικόχλια (παξιμάδια) με σπείρωμα, κομμένα από σώματα με πλήρη τομή, με διάμετρο οπής που δεν υπερβαίνει τα 6 mm, που υπάγονται στον κωδικό ΣΟ 7318 16 10,

- περικόχλια (παξιμάδια) με σπείρωμα, από σίδηρο ή χάλυβα, με διάμετρο οπής που δεν υπερβαίνει τα 10 mm, που υπάγονται στους κωδικούς ΣΟ ex 7318 16 91, ex 7318 16 30 και ex 7318 16 50.

Δ. Αποτέλεσμα της επανεξέτασης

(6) Ελλείψει στοιχείων από μέρους των ενδιαφερομένων μερών και, ιδίως, δεδομένου ότι ο κοινοτικός κλάδος παραγωγής που είναι γνωστός ως ενδιαφερόμενος δεν υπέβαλε στοιχεία σχετικά με τις εν λόγω εισαγωγές, η Επιτροπή, εξετάζοντας τα προβλέψιμα αποτελέσματα της κατάργησης των ισχυόντων ειδικών μέτρων, δεν έχει λόγο να πιστεύει ότι θα είχαν αρνητικές επιπτώσεις στην κατάσταση της κοινοτικής βιομηχανίας.

(7) Υπό αυτές τις συνθήκες, η Επιτροπή συμπεραίνει ότι η κατάργηση των ειδικών μέτρων που ισχύουν επί του παρόντος δεν προβλέπεται να οδηγήσει σε νέα ζημία ή κίνδυνο ζημίας στον κοινοτικό κλάδο παραγωγής. Η Επιτροπή θεωρεί επίσης ότι τα υπό εξέταση ειδικά μέτρα, που ισχύουν εδώ και 15 έτη, πρέπει να καταργηθούν, ελλείψει οποιουδήποτε αποδεικτικού στοιχείου για το κατά πόσον οι περιστάσεις που είχαν ως αποτέλεσμα τη λήψη των αρχικών μέτρων εξακολουθούν να ισχύουν.

Το Συμβούλιο επιβεβαιώνει τα παραπάνω συμπεράσματα και συμπεραίνει ότι πρέπει να καταργηθεί ο ειδικός δασμός που επιβάλλεται στις εισαγωγές ορισμένων περικοχλίων από σίδηρο ή χάλυβα καταγωγής Ταϊβάν.

Ε. Περάτωση

(8) Βάσει των ανωτέρω, συνάγεται το συμπέρασμα ότι η διαδικασία επανεξέτασης πρέπει να περατωθεί και τα ειδικά μέτρα που αναφέρονται στην πρώτη αιτιολογική σκέψη να καταργηθούν.

(9) Η συμβουλευτική επιτροπή δεν διατύπωσε αντιρρήσεις σχετικά με αυτό το συμπέρασμα.

(10) Ο ενδιαφερόμενος κοινοτικός κλάδος παραγωγής ενημερώθηκε για τα γεγονότα και τις κυριότερες παρατηρήσεις βάσει των οποίων πρόκειται να τερματιστεί η διαδικασία και να καταργηθεί το μέτρο που αποτέλεσε αντικείμενο επανεξέτασης, και δεν προέβη σε κανένα σχόλιο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2464/77 καταργείται.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 1992. Για το Συμβούλιο

Ο Πρόεδρος

N. LAMONT

(1) ΕΕ αριθ. L 286 της 10. 11. 1977, σ. 7. (2) ΕΕ αριθ. L 209 της 2. 8. 1988, σ. 1. (3) ΕΕ αριθ. C 67 της 16. 3. 1982, σ. 7. (4) ΕΕ αριθ. C 53 της 28. 2. 1992, σ. 4.